L’alcalde de Burjassot, Rafa García, es reuneix amb el gerent de FGV per a exposar-li les reivindicacions i necessitats del municipi
2025-07-24

Aquest matí (13-01-2016) s’han reunit l’alcalde de Burjassot, Rafa García, i el gerent de FGV, Angel García de la Bandera, per posar en comú totes les necessitats que s’han detectat en el municipi i refrescar els temes pendents i quasi reivindicacions històriques que té Burjassot amb el transport ferroviari. La reunió, en la qual també han estat presents Jose Ferri, director d’Explotació, i Miguel Ramos Carrera, Cap de l’Àrea Tècnica, ha sigut, en paraules de tots els assistents, molt fructífera i positiva, aconseguint obrir vies de col·laboració molt interessants que s’espera que d’ací a poc temps es vegen fetes realitat.

En concret s’han tractat diversos punts. El primer d’ells és la zonificació del municipi, l’alcalde li ha exposat al gerent la reivindicació històrica de la necessitat de tarifar en una sola zona el municipi, ja que ara mateix en té dos, amb imports diferents depenent de l’estació a la qual es vaja. Fa anys que estem sol·licitant que siga una sola zona, i tal com ha comentat el gerent, aquesta reivindicació està sent ja estudiada per a solucionar-la mitjançant la tornada al sistema de tarifació quilomètrica, amb la qual cosa, açò revertiria de forma positiva en les estacions de Burjassot, equiparant-les entre si.

Un altre dels punts que també s’han tractat és l’ampliació de la freqüència de pas dels trens, així com la possibilitat d’afegir un tren nocturn més. En aquest punt, Angel García ha explicat que espera que la creació de l’Agència de Mobilitat puga donar solució al problema que tenen molts municipis en el transport nocturn, ja que és infinitament més costós moure trens que crear línies de transport de passatgers en horari nocturn mitjançant autobusos. L’alcalde de Burjassot també ha entés que “amb la creació d’aquesta Agència de Mobilitat que aglutine a tots els municipis de l’àrea metropolitana es podrà veure quines necessitats reals hi ha entre tota l’àrea metropolitana i adoptar les solucions en conjunt que isquen més rendibles i al mateix temps siguen més efectives per als ciutadans”.

També s’ha sol·licitat la signatura de sengles convenis que faciliten la rebaixa del preu dels abonaments als estudiants i jubilats, aquests convenis seran signats ben aviat i permetran un descompte mínim d’un deu per cent en la tarifa habitual.

Quant al manteniment i neteja de les estacions, s’ha sol·licitat la revisió general de totes elles, ja que Burjassot compta amb 5 parades de tren i 7 de tramvia. Els representants de FGV han informat de l’inici a partir de gener del pla de manteniment i reparacions urgents en les estacions de la xarxa de Metrovalencia, un pla preventiu, correctiu i d’execució d’obres accessòries de reparació de xicotets desperfectes amb la finalitat de garantir la conservació d’edificis, estacions i baixadors de metro i parades de tramvia. Amb aquesta finalitat, FGV destinarà 1,1 milions d’euros, IVA inclòs, en els pròxims dos anys.

D’aquesta manera, es repararan aquells desperfectes que excedeixen del manteniment ordinari, com els causats per vandalisme, diversos despreniments, trencaments greus o rehabilitacions de diferent índole, al mateix temps que s’executaran xicotetes obres i reformes enfocades a assegurar l’habitabilitat de les instal·lacions o corregir certs aspectes funcionals o estructurals de les mateixes. Aquest pla afectarà també a les 12 estacions o parades que se situen en el terme municipal de Burjassot, i solucionarà els problemes de les marquesines en mal estat, la brutícia o trencaments en les parades i estacions.